PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/VP/3/1/068	Bratislava 23. augusta 2007	

Protimonopolný úrad Slovenskej republiky, odbor koncentrácií, ako orgán príslušný na konanie podľa § 10 ods. 1 zákona č. 145/1995 Z.z. o správnych poplatkoch v znení neskorších predpisov vo veci vrátenia správneho poplatku podnikateľovi BKS Bank AG so sídlom St. Veiter Ring 43, A – 9020 Klagenfurt, Rakúsko, zapísaným v obchodnom registri Obvodného súdu Klagenfurtpod FN 91810s

rozhodol

podľa § 10 ods. 1 zákona č. 145/1995 Z.z. o správnych poplatkoch v znení neskorších predpisov tak, že správny poplatok v sume 100 000,- Sk (slovom stotisíc slovenských korún) sa vracia podnikateľovi BKS Bank AG so sídlom St. Veiter Ring 43, A – 9020 Klagenfurt, Rakúsko, zapísaným v obchodnom registri Obvodného súdu Klagenfurtpod FN 91810s na účet číslo: 9800062058 vedenom v BKS Bank AG so sídlom St. Veiter Ring 43, A – 9020 Klagenfurt, Rakúsko, zapísaným v obchodnom registri Obvodného súdu Klagenfurtpod FN 91810s, smerovací kód banky (BLZ) 17000, Swift: BFKKAT2K, IBAN: AT 571700098000962058.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bola dňa 11. 05. 2007 listom zaevidovaným úradom pod číslom 1821/2007 podnikateľom BKS Bank AG so sídlom St. Veiter Ring 43, A – 9020 Klagenfurt, Rakúsko, zapísaným v obchodnom registri Obvodného súdu Klagenfurtpod FN 91810s (ďalej „BKS Bank“), prostredníctvom splnomocneného právneho zástupcu pána Dr. Wolfganga Punza, advokáta, Alix Frank Rechtsanwäle GmbH, Schottengasse 10, 1010 Viedeň, Rakúsko, doručené oznámenie koncentrácie spočívajúcej v získaní priamej výlučnej kontroly podnikateľa BKS Bank nad podnikom podnikateľa KOFIS LEASING, a. s., Mlynské Nivy 48, 821 09 Bratislava, IČO 31 644 333 na základe ZMLUVY O KÚPE AKCIÍ uzavretej dňa 29. 03. 2007 medzi KOMMUNALKREDIT Beteiligungs- und Immobilien GmbH so sídlom Türkenstraße 9, A – 1092 Viedeň a BKS Bank.

Na základe tohto oznámenia sa dňa 11. 05. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie pod č. 0038/OK/2007, o čom úrad informoval oznamovateľa koncentrácie listom číslo 1939/PMÚ SR/2007 zo dňa 21. 05. 2007.
Účastníkom predmetného správneho konania bol podnikateľ BKS Bank, ktorý bol zastúpený pánom Dr. Wolfgangom Punzom, advokátom, Alix Frank Rechtsanwäle GmbH, Schottengasse 10, 1010 Viedeň, Rakúsko na základe písomného splnomocnenia zo dňa 09. 05. 2007, pričom zástupcom na prijímanie písomností bol pán JUDr. Ján Ondruš, advokát, G. Lehnert, k. s., Carlton Savoy Building, Mostová ul. č. 2, 811 02 Bratislava 1.

Ako vyplýva z dokladu o zaplatení správneho poplatku predloženého účastníkom konania v oznámení predmetnej koncentrácie ako aj z interného dokladu Protimonopolného úradu Slovenskej republiky, odboru ekonomiky č. 22/2007 správny poplatok vo výške 100 000,- Sk podľa položky č. 212  sadzobníka správnych poplatkov, ktorý tvorí prílohu zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) bol od účastníka konania na účet Protimonopolného úradu Slovenskej republiky pripísaný dňa 14. 05. 2007.

Dňa 06. 08. 2007 nadobudlo právoplatnosť rozhodnutie číslo 2007/ZK/3/1/054 zo dňa 04. 07. 2007, ktorým úrad správne konanie vo veci predmetnej koncentrácie na základe § 32 ods. 2 písm. c) zákona zastavil, pretože dôvod na konanie nebol daný.

Podľa § 10 ods. 1 zákona o správnych poplatkoch správny orgán, ktorý poplatok vybral, vráti ho v plnej výške, ak sa nemohol vykonať úkon alebo uskutočniť konanie bez zavinenia poplatníka, alebo ak bol poplatok zaplatený bez toho, aby bol na to poplatník povinný, ak pri jednotlivých položkách sadzobníka nie je ustanovené inak. Vzhľadom na to, že správny poplatok bol zaplatený bez toho, aby bol na to poplatník povinný, úrad vracia správny poplatok v plnej výške, t.j. 100.000,- Sk.

Úrad listom číslo 2994/PMÚ SR/2007 zo dňa 09. 08. 2007 požiadal podnikateľa BKS Bank prostredníctvom jeho splnomocneného právneho zástupcu, aby uviedol názov finančnej inštitúcie a číslo účtu, na ktorý bude možné správny poplatok vrátiť a to v lehote 5 pracovných dní od doručenia tohto listu.

Dňa 13.08.2007 bol úradom zaevidovaný list pod číslom 3024/2007, v ktorom podnikateľ BKS Bank prostredníctvom svojho splnomocneného právneho zástupcu oznámil úradu číslo účtu, na ktorý sa má správny poplatok vrátiť.

Na základe vyššie uvedeného úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 10 ods. 6 zákona č. 145/1995 Z.z. o správnych poplatkoch v znení neskorších predpisov sa proti tomuto rozhodnutiu nemožno odvolať. Rozhodnutie nadobúda právoplatnosť dňom doručenia.

                                                                                       Ing. Dušan Valo
                                                                             riaditeľ odboru koncentrácií

Rozhodnutie sa doručuje:

JUDr. Ján Ondruš
advokát
G. Lehnert, k. s.
Carlton Savoy Building
Mostová ul. č. 2
811 02 Bratislava 1